《送徐季益赴婺州陈尚书之招并属寄谢郡守韩侍》
宋代·赵蕃

禅月台边草树苍，下临溪流碧泱泱。
君卜居之岁且长，径路不忍夷其荒。
我时巾幅上君堂，劳君煮茶炷炉香。
与谈世故如有亡，掉头诵诗声绕梁。
别来书劄阙寄将，忽然贻我细作行。
似言欲从怀玉旁，迤逦远趣金华装。
金华尚书汉豫章，招礼孺子固所当。
出处有道君素详，此行甚重无或伤。
况君袖手久退藏，九十半百胡可忘。
傥谒地主询吾乡，为致登临忆侍郎。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。